Document ID: 31980R3448

NÕUKOGU MÄÄRUS (EMÜ) nr 3448/80,
22. detsember 1980,
1979. aasta ühinemisakti artikli 43 rakendamise kohta seoses määrustega (EMÜ) nr 3033/80 ja (EMÜ) nr 3035/80 hõlmatud kaupade suhtes kohaldatava kaubandussüsteemiga
EUROOPA ÜHENDUSTE NÕUKOGU,
võttes arvesse Euroopa Majandusühenduse asutamislepingut,
võttes arvesse 1979. aasta ühinemisakti, eriti selle artiklit 43,
võttes arvesse komisjoni ettepanekut
ning arvestades, et:
ühinemisakti artiklis 43 kehtestatakse eeskirjad asutamislepingu II lisas loetlemata töödeldud põllumajandussaaduste kohta, mis on hõlmatud järgmiste nõukogu määrustega:
- 29. novembri 1980. aasta määrus (EMÜ) nr 3033/80, millega määratakse kindlaks teatavate põllumajandussaadustest toodetavate kaupade suhtes kohaldatav kaubandussüsteem,1 ja
- 29. novembri 1980. aasta määrus (EMÜ) nr 3035/80, milles sätestatakse teatavatele asutamislepingu II lisas loetlemata kaupadena eksporditavatele põllumajandussaadustele ja -toodetele eksporditoetuste andmise üldeeskirjad ja nende toetussummade kinnitamise kriteeriumid;2
määruses (EMÜ) nr 3033/80 käsitletakse eelkõige kõnealuste kaupade importimisel kohaldatava püsikomponendist ja muutuvkomponendist koosnevast väärtuselisest tollimaksust moodustuva maksu kindlaksmääramist; on vaja määrata kindlaks tollimaksu määr, mis moodustab Kreeka Vabariigis kolmandatest riikidest pärit impordi suhtes kohaldatava püsikomponendi; vastavalt ühinemisakti artikli 43 lõikele 3 tuleb kõnealuse püsikomponendi kindlaksmääramisel lahutada Kreeka Vabariigis ühinemise kuupäeval kehtivast kogukaitsest alates ühinemise kuupäevast kehtestatav põllumajanduskaitse;
Euroopa Majandusühenduse ja Kreeka vahelise assotsiatsioonilepingu artikli 15 kohaselt kohaldatakse teatavate määrusega (EMÜ) nr 3033/80 hõlmatud kaupade importimisel üheksaliikmelisest ühendusest Kreeka Vabariiki endiselt tollimaksu; kõnealused tollimaksud jäävad ühinemisel kehtima ja need kaotatakse vastavalt ühinemisakti artiklis 25 tööstustoodete jaoks sätestatud ajakavale;
määrusega (EMÜ) nr 3033/80 hõlmatud kaupade importimisel kolmandatest riikidest Kreeka Vabariiki kohaldatavat muutuvkomponenti vähendatakse või suurendatakse vastavalt vajadusele ühinemisakti artikli 43 lõike 1 teise taande kohaselt ühinemiskompensatsiooni abil; samade kaupade suhtes kohaldatakse Kreeka Vabariigist üheksaliikmelisse ühendusse importimisel sama ühinemiskompensatsiooni; kehtestatakse ülemmäär ühinemiskompensatsioonile, mida kohaldatakse teatavate Kreeka Vabariigist üheksaliikmelisse ühendusse imporditavate kaupade suhtes, mille puhul on enne ühinemist alandatud muutuvkomponenti;
komisjon määrab vastavalt määruse (EMÜ) nr 3033/80 artiklile 6 kõikide kaupade puhul kolmekuulisteks ajavahemikeks kindlaks kolmandatest riikidest ühendusse importimisel kohaldatava muutuvkomponendi suuruse; sama kord ja sama ajavahemik kehtivad impordi suhtes kohaldatava ühinemiskompensatsiooni kindlaksmääramisel;
määrusega (EMÜ) nr 3035/80 hõlmatud kaupade (välja arvatud albumiinide) eksportimisel üheksaliikmelisest ühendusest Kreeka Vabariiki antakse või saadakse ühinemisakti artikli 43 lõike 1 kolmanda taande kohaselt kindlaksmääratud ühinemiskompensatsiooni; kõikide määrusega (EMÜ) nr 3035/80 hõlmatud kaupade eksportimisel Kreeka Vabariigist kolmandatesse riikidesse kohaldatakse sama ühinemiskompensatsiooni;
vastavalt ühinemisakti artikli 43 lõikele 4 kohaldab Kreeka Vabariik alates 1. jaanuarist 1981 käesoleva määrusega hõlmatud kaupadega kauplemisel kolmandate riikidega täielikult ühise tollitariifistiku nomenklatuuri; seda ei nõuta juhul, kui üheksaliikmelisest ühendusest imporditavate kaupade suhtes kohaldatakse endiselt tollimaksu; kolmandatest riikidest kõnealusesse liikmesriiki importimisel hõlmab see kohustus ainult ühe püsikomponendi kohaldamist iga ühise tollitariifistiku jaotuse suhtes;
maks, mida üheksaliikmeline ühendus Kreeka Vabariigist imporditavate määrusega (EMÜ) nr 3033/80 hõlmatud kaupade suhtes alates ühinemise kuupäevast kohaldab, koosneb üksnes ühinemiskompensatsioonist; seepärast on ühinemisakti artikli 61 lõike 5 sätetest kinni peetud, kui kõnealune ühinemiskompensatsioon ei ületa samade kaupade suhtes kolmandatest riikidest üheksaliikmelisse ühendusse importimisel kohaldatavat muutuvkomponenti;
kogu netomaksu moodustavad importimisel kaubanduselt üheksaliikmelisest ühendusest Kreeka Vabariiki Kreeka järelejäänud kaitse ja ühinemisakti artikli 43 lõike 1 neljanda taande kohaselt üheksaliikmelisest ühendusest eksportimisel kohaldatav ühinemiskompensatsiooni summa; seepärast on ühinemisakti artikli 26 sätetest kinni peetud, kui üheksaliikmelisest ühendusest importimisel kohaldatav Kreeka järelejäänud kaitse, mida on korrigeeritud üheksaliikmelisest ühendusest Kreeka Vabariiki eksportimisel kohaldatava ühinemiskompensatsiooniga, ei ületa maksu, mida kõnealune liikmesriik võib kohaldada samade kaupade importimisel kolmandatest riikidest;
määruse (EMÜ) nr 3033/80 artikli 8 sätete kohaldamist silmas pidades on vaja määrata kindlaks sätted ühises tollitariifistikus sätestatud tollimaksu ülemmäärade kohaldamise kohta Kreeka Vabariigi poolt;
käesolevas määruses sätestatud meetmete üksikasjalikud rakenduseeskirjad tuleks vastu võtta nõukogu 29. oktoobri 1975. aasta määruse (EMÜ) nr 2727/75 (teraviljaturu ühise korralduse kohta,3 viimati muudetud määrusega (EMÜ) nr 1547/794) artiklis 26 ja muudes ühist turukorraldust käsitlevate määruste vastavas artiklis kehtestatud korras,
ON VASTU VÕTNUD KÄESOLEVA MÄÄRUSE:
Artikkel 1
1. Käesolevas määruses kasutatakse järgmiseid mõisteid:
- üheksaliikmeline ühendus - ühendus koosseisus enne Kreeka Vabariigi ühinemist,
- ühinemiskompensatsioon - üheksaliikmelise ühenduse ja Kreeka Vabariigi ning kõnealuse liikmesriigi ja kolmandate riikide vahelises kaubanduses kohaldatav kompensatsioon.
2. Käesoleva määrusega hõlmatud toodete ühinemiskompensatsioonid määratakse kindlaks ja neid kohaldatakse juhul, kui ühinemiskompensatsioone kohaldatakse määrusega (EMÜ) nr 3033/80 hõlmatud toodete valmistamisel kasutatud ühe või mitme põhitoote suhtes.
Artikkel 2
Iga määrusega (EMÜ) nr 3033/80 hõlmatud kaupu käsitleva ühise tollitariifistiku rubriigi ja alamrubriigi puhul on kõnealuste kaupade importimisel kolmandatest riikidest Kreeka Vabariiki alates ühinemise kuupäevast kehtiva maksu püsikomponendi moodustava tollimaksu määr kindlaks määratud käesoleva määruse I lisa I veerus.
I lisa I veerus märgitud määr viiakse ühise tollitariifistikuga kooskõlla vastavalt ühinemisakti artiklis 31 sätestatud tingimustele.
Esimene ühtlustamine toimub 1. jaanuaril 1981.
Artikkel 3
Määrusega (EMÜ) nr 3033/80 hõlmatud kaupade puhul, mille suhtes kohaldatakse üheksaliikmelisest ühendusest Kreeka Vabariiki importimisel endiselt tollimaksu, on alates ühinemise kuupäevast kohaldatava kaitse määr kindlaks määratud käesoleva määruse II lisas.
II lisas märgitud määrad kaotatakse järk-järgult vastavalt ühinemisakti artiklis 25 sätestatud ajakavale.
Esimene ühtlustamine toimub 1. jaanuaril 1981.
Kõnealune endiselt kohaldatav tollimaks, mida on vähendatud määratud ühinemiskompensatsiooni summa võrra või suurendatud makstud ühinemiskompensatsiooni summa võrra vastavalt ühinemisakti artikli 43 lõike 1 kolmandale taandele, ei tohi ületada Kreeka Vabariigis kohaldatavat maksu samade kaupade importimisel kolmandatest riikidest.
Artikkel 4
1. Komisjon määrab iga määrusega (EMÜ) nr 3033/80 hõlmatud kaupu käsitleva ühise tollitariifistiku rubriigi või alamrubriigi jaoks ajavahemikuks 1. jaanuar - 31. jaanuar 1981 ja seejärel igaks 1. veebruaril, 1. mail, 1. augustil ja 1. novembril algavaks kolmekuuliseks ajavahemikuks kindlaks:
a) ühinemiskompensatsiooni, mida kohaldatakse importimisel Kreeka Vabariigist üheksaliikmelisse ühendusse;
b) ühinemisakti artikli 43 lõike 1 teises taandes nimetatud muutuvkomponendi, mida on korrigeeritud punktis a nimetatud ühinemiskompensatsiooniga ja mida kohaldatakse importimisel kolmandatest riikidest Kreeka Vabariiki.
2. Lõike 1 punktis a nimetatud ühinemiskompensatsioon võrdub määruse (EMÜ) nr 3034/80 sätete kohaselt nende kaupade valmistamisel kasutatud eri põhitoodete koguste suhtes kohaldatavate ühinemiskompensatsioonide summaga, mille suhtes kõnealust ühinemiskompensatsiooni kohaldatakse.
Ühinemiskompensatsioon ei tohi ületada muutuvkomponenti, mida kohaldatakse samade kaupade importimisel kolmandatest riikidest üheksaliikmelisse ühendusse.
Ühinemiskompensatsioon ei tohi siiski ületada 60 % kolmandatest riikidest importimisel kohaldatavast muutuvkomponendist järgmiste kaupade puhul:
ex 17.04 Nugat, halvaa
19.03 Makaronid, spagetid ja samalaadsed tooted
ex 21.07 Mujal nimetamata toiduained, mis sisaldavad suhkrut, piimatooteid, teravilja või teraviljatooteid
3. Ühinemiskompensatsiooniks määratakse kindlaks null, kui selle summa on väiksem kui 1,5 eküüd 100 kg kauba kohta.
4. Kohaldatakse importimise päeval kehtivat ühinemiskompensatsiooni.
Artikkel 5
1. Iga määrusega (EMÜ) nr 3035/80 hõlmatud kaupu käsitleva ühendatud tollitariifistiku rubriigi ja alamrubriigi suhtes kohaldatakse ühinemiskompensatsiooni:
- eksportimisel üheksaliikmelisest ühendusest Kreeka Vabariiki, välja arvatud alamrubriigi nr 35.02 A II a, ovalbumiini ja laktalbumiini puhul,
- eksportimisel Kreeka Vabariigist kolmandatesse riikidesse.
2. Kõik lõikes 1 nimetatud ühinemiskompensatsioonid määratakse kindlaks põllumajanduslike põhitoodete jaoks kindlaksmääratud ühinemiskompensatsioonide põhjal ja vastavalt eksporditoetuste arvutamise suhtes kohaldatavatele eeskirjadele.
3. Kohaldatakse eksportimise päeval kehtivat ühinemiskompensatsiooni.
Artikkel 6
1. Toodete puhul, mille jaoks nähakse ühises tollitariifistikus ette maksu ülemmäär, kohaldab Kreeka Vabariik kolmandate riikide suhtes maksu ülemmäära, mille:
a) püsikomponent koosneb I lisa 2. veerus märgitud määrast, mis on viidud vastavalt ühinemisakti artiklis 31 sätestatud tingimustele kooskõlla ühise ülemmäära tasemega. Esimene ühtlustamine toimub 1. jaanuaril 1981;
b) muutuvkomponent koosneb määruse (EMÜ) nr 3033/80 artikli 8 lõikega 2 ettenähtud täiendavast tollimaksust, mida on korrigeeritud selle suhkru- või jahukoguse ühinemiskompensatsiooniga, mille suhtes täiendavat tollimaksu kohaldatakse.
2. Määruse (EMÜ) nr 3033/80 artikli 8 lõike 1 sätete kohaldamisel määrab komisjon kolmandatest riikidest Kreeka Vabariiki imporditavate kaupade puhul ajavahemikuks 1. jaanuar - 31. jaanuar 1981 ja seejärel igaks 1. veebruaril, 1. mail, 1. augustil ja 1. novembril algavaks kolmekuuliseks ajavahemikuks kindlaks:
a) Kreeka Vabariigis kohaldatavad täiendavad tollimaksud;
b) määruse (EMÜ) nr 3033/80 artikli 8 lõike 2 punktis a osutatud hinnaerinevuse.
Artikkel 7
Üksikasjalikud eeskirjad ühinemiskompensatsiooni kohaldamiseks ja ühinemiskompensatsiooni maksmiseks impordil või ekspordil võetakse vastu määruse (EMÜ) nr 2727/75 artiklis 26 või muude ühist turukorraldust käsitlevate määruste vastavates artiklites sätestatud korras.
Artikkel 8
Käesolev määrus jõustub 1. jaanuaril 1981.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 22. detsember 1980

Labels: 3
18
5
6